華嶽
作者：薛能
朝代：唐

paragraphs: 簇簇復亭亭，三峰卓杳冥。
每思窮本末，應合記圖經。
發地連宮觀，衝天接井星。
河微臨巨勢，秦重載奇形。
太古朝羣后，中央擘巨靈。
鄰州猶映檻，幾縣恰當庭。
鶴毳壇風亂，龍漦洞水腥。
望遙通北極，上徹見東溟。
客翫晴難偶，農祈雨必零。
度關無暑氣，過路得愁醒。
羽客時應見，霜猨夜可聽。
頂懸飛瀑峻，崦合白雲青。
混石猜良玉，尋苗得茯苓。
從官知側近，悉俸致巖扃。